Vlug MH17: Nederland hou dag van rouFoto: ŉ Wrakstuk van Vlug MH17 Foto: Dominique Faget/AFP/Getty Images Die regering van Nederland het Woensdag tot ‘n nasionale dag van rou uitgeroep – die dag waarop die eerste vliegtuigbesending van sowat 200 oorledenes van die Maleisiese lugramp bo Oekraïne in Nederland verwag word. Alle vlae op regeringsgeboue sal die dag halfstok hang en klokke sal deur die loop van die dag beier. Die eerste twee vlugte, een van ‘n Nederlandse, en een van ‘n Australiese lugredery, sal elk vyftig kiste bevat. Die vliegtuie sal op die lugmagbasis van Eindhoven neerstryk, waar hulle deur die Nederlandse koningspaar, koning Willem-Alexander en koningin Maxima, asook premier Mark Rutte ingewag sal word. Na die landing sal ‘n minuut stilte volg, waarna klokke vyf minute lank sal beier. Geen openbare uitsender sal ‘n dag lank enige advertensies uitsaai nie. Die liggame word hierna met ‘n stoet na die Korporaal van Oudheusdenkazerne in Hilversum geneem waar die lang proses van uitkenning sal begin. Dit kan dalk maande neem voor die hele proses afgehandel is. Slegs sowat 200 van die byna 300 slagoffers se oorskot is nog onderweg na Nederland. Liggaamsdele word steeds oor ‘n wye gebied gevind. Intussen het Nederland, wat die leiding met die ondersoek na die ramp neem, Brittanje betrek by die ontleding van die vlugopnemers. Bronne: Verskeie berigte van die Nederlandse koerant Trouw is gebruik om die berig saam te stel